Guillermo Lasso

Guillermo Alberto Santiago Lasso Mendoza (fæddur 16. nóvember 1955) er fyrrverandi forseti Ekvador. Hann tók við embætti 24. maí 2021. Lasso bauð sig fram í forsetakosningum Ekvadors árið 2021 og vann sigur gegn Andrés Arauz, þvert á væntingar margra stjórnmálaskýrenda. Hann hafði áður boðið sig fram til forseta í kosningum árin 2013 og 2017. Árið 2013 tapaði hann með miklum mun gegn sitjandi forsetanum Rafael Correa. Í kosningunum 2017 komst hann í aðra umferð á móti fyrrum varaforsetanum Lenín Moreno en tapaði naumlega fyrir honum.

Lasso var efnahagsráðherra í forsetatíð Jamil Mahuad í stuttan tíma árið 1999. Hann hafði áður verið héraðsstjóri Guayas frá 1998 til 1999. Lasso er jafnframt bankamaður og hafði áður verið framkvæmdastjóri Banco Guayaquil. Á forsetatíð Rafaels Correa var Lasso kunnur gagnrýnandi stjórnarinnar.

Lasso er talinn frjálslyndur og hefur talað fyrir stefnumálum í anda klassískrar frjálshyggju, meðal annars skiptingu ríkisvaldsins til að hafa taumhald á ríkisstjórninni. Hann hefur jafnframt talað fyrir skattalækkunum og fyrir markaðsfrelsi.

Í lok apríl 2022 lýsti Lasso yfir tveggja mánaða neyðarástandi í þremur héruðum Ekvador vegna ofbeldis- og morðöldu. Í júní sama ár brutust út fjöldamótmæli gegn stjórn Lassos sem voru upphaflega leidd af frumbyggjaþjóðum Ekvador en hlutu síðan einnig stuðning verkamanna og námsmanna sem kröfðust lækkunar á eldsneytisverði og frekari aðgerða til að bæta efnahag landsins. Lasso lýsti aftur yfir neyðarástandi til að gera ekvadorska hernum auðveldara fyrir að bæla niður mótmælin. Vegna mótmælanna lögðu þingmenn stjórnarandstöðunnar fram vantrauststillögu til að víkja Lasso úr embætti þann 29. júní en náðu ekki tilskildum fjölda atkvæða. Ríkisstjórn Lassos undirritaði samkomulag við fulltrúa frumbyggjaþjóða Ekvador til að binda enda á mótmælin þann 30. júní.

Þann 15. maí 2023 leysti Lasso upp ekvadorska þjóðþingið vegna stjórnmálakreppu og þjóðaruppþots og boðaði til kosninga. Þetta var degi eftir að þingið hafði hafið réttarhöld gegn Lasso vegna meintrar spillingar innan ríkisfyrirtækja. Lasso er fyrsti forseti Ekvador sem beitir þessari þingrofsheimild, sem gefur honum heimild til að stýra landinu með tilskipunum þar til nýtt þing kemur saman. Lasso gaf ekki kost á sér til endurkjörs í forsetakosningum sem voru tímasettar í ágúst og október þetta ár. 

Tilvísanir

Flokkur:Forsetar Ekvador